VSL sklep III Cpg 103/2000
Datum: 2000-11-29T01:00:00.000+01:00
ecli: ECLI:SI:VSLJ:2000:III.CPG.103.2000
sodisce: Višje sodišče v Ljubljani
oddelek: Gospodarski oddelek
institut: prisilna poravnava
jedro: Nad borzno posredniško družbo ni mogoče začeti postopka prisilne poravnave

 
zveza: ZTVP člen 10,  10/1,  90,  90/1,  10,  10/1,  90,  90/1.

## Jedro

Nad borzno posredniško družbo ni mogoče začeti postopka prisilne poravnave

## Izrek

Pritožba se zavrne in se sklep sodišča prve stopnje potrdi.

## Obrazložitev

Sodišče prve stopnje je zavrglo predlog za začetek postopka prisilne poravnave, potem ko je ugotovilo, da je predlog vložila borzno posredniška družba, nad katero pa ni mogoče začeti postopka prisilne poravnave. Zoper sklep se je dolžnik pravočasno pritožil. Navedel je, da je še pred vložitvijo predloga za začetek postopka prisilne poravnave vložil pri prvostopnemu sodišču predlog za vpis spremembe svoje dejavnosti. Če bi sodišče vloge reševalo po vrstnem redu, v času odločanja o začetku postopka prisilne poravnave, ne bi bil več registriran le za opravljanje posredništva z vrednostnimi papirji. Predlagal je razveljavitev izpodbijanega sklepa in vrnitev zadeve v ponovno odločanje prvostopnemu sodišču. Pritožba ni utemeljena. Po določbi 1. odst. 10. člena zakona o trgu vrednostnih papirjev (Uradni list RS, št. 56/99 - v nadaljevanju: ZTVP) je borzno posredniška družba gospodarska družba s sedežem v Republiki Sloveniji, ki je pridobila dovoljenje Agencije za trg vrednostnih papirjev za opravljanje storitev v zvezi z vrednostnimi papirji. Določba 1. odst. 90. člena ZTVP pa določa, da nad borzno posredniško družbo ni mogoče začeti postopka prisilne poravnave. Pritožnica bi zato lahko uspela s pritožbo le, če bi izkazala, da ni več borzno posredniška družba, kot je opredeljena v 1. odst. 10. člena ZTVP. Ker tega ni storila, se pokaže njena pritožba za neutemeljeno. Po povedanem in ker ni našlo nobenih kršitev, na katere pazi po uradni dolžnosti, je pritožbeno sodišče zato pritožbo zavrnilo in izpodbijani sklep potrdilo (2. točka 365. člena ZPP v zvezi s 15. členom in 1. odst. 71. člena ZPPSL).